Japan kan op WB verras, sê Deans | Netwerk24
Japan kan op WB verras, sê Deans
25 Januarie 2019 11:27
Japan het 'n realistiese kans om die kwarteindronde van die Wêreldbekerrugby-toernooi te haal wat later vanjaar in sy agterplaas aangebied word.
Wimpie van der Walt, 'n Suid-Afrikaner van geboorte wat vir Japan speel, seil onder 'n All Black in tydens die toets tussen die twee lande in 2018 in Tokio. Foto: Getty Images
So sê die Nieu-Seelander Robbie Deans, oud-afrigter van Australië, wat sedert 2014 in Japan afrig.
"Hulle (Japan) het 'n regte en realistiese kans om die kwarteindronde vir die eerste keer te haal, sê die 59-jarige Deans wat die Crusaders tussen 2000 en 2008 tot vyf Superrugby-titels gebrei het.
"Hulle sal beslis nie tevrede wees as hulle nie die uitspeelrondes haal nie. Dit sal 'n uitdaging vir hulle wees, maar dis realisties."
Die Brave Blossoms was op die vorige toernooi, in 2015 in Engeland, vir die grootste skok in die geskiedenis van die toernooi verantwoordelik toe hulle, met Eddie Jones as breier, met die Springbokke afgereken het.
Die huidige afrigter, Jamie Joseph, wat in sy speeldae toetsrugby vir Nieu-Seeland en Japan gespeel het, se doelwit is om 'n span op die veld te stoot wat fisiek nie vir teenstanders hoef terug te staan nie.
Om dit reg te kry kyk Joseph in die rigting van oorsese spelers, soos die oud-Bulle Grant Hattingh en Lappies Labuschagne, wat die afgelope week in Japan se oefengroep ingesluit is en later in 2019 kwalifiseer om hul aangenome land te verteenwoordig.
Robbie Deans / Foto: Getty Images
"Dit (oorsese spelers wat kwalifiseer om Japan te verteenwoordig) sal diepte aan die huidige groep verskaf. Die huidige groep kan speel, is kreatief en het talentvolle spelers, maar daar kort tog diepte," sê Deans, wat in sy speeldae vir die All Blacks uitgedraf en later ook 'n hulpafrigter van die span was.
Deans sê Japan se nasionale span het baat gevind by die Sunwolves se deelname aan die Superrugby-reeks.
"Jy kry blootstelling aan 'n hoër vlak van mededinging, wat op sy beurt weer die Topliga help, veral wat betref kontak.
"Toe ek hier begin het, was die spel vinnig en die spelers het vaardighede gehad, maar by die afbreekpunte was daar nie regtig enige mededinging nie," sê Deans.
Japan, wat hom saam met Ierland, Skotland, Samoa en Rusland in 'n groep bevind, sal die eerste land van Asië word om die skouspel aan te bied. – Reuters, Sportredaksie